24. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 117 της 6/27 Φεβρ. 1961 (ΦΕΚ Α΄ 28) Περί αναγνωρίσεως και εξαγοράς προϋπηρεσίας των εις το Ι.Κ.Α. εντεταγμένων και υπηρετούντων υπαλλήλων του τέως Τ.Α.Κ. Έχοντες υπ’ όψει: 1)Τας διατάξεις της παρ. 5 του άρθρ. 11 του Ν.Δ. 4104/1960 και 2)Την υπ’ αριθ. 5/11.11.1961 γνώμην του Συμβουλίου Επικρατείας, προτάσει του Ημετέρου επί της Εργασίας Υπουργού, απεφασίσαμεν και διατάσσομεν. Άρθρον μόνον.-1.Εις την ασφάλισιν του κατά το Β.Δ/μα από 20.8./7.9.1954 Ειδικού Λογαριασμού Προνοίας του Προσωπικού του ΙΚΑ υπάγονται από 1.10.1960 και οι κατά τον χρόνον τούτον εντεταγμένοι και υπηρετούντες εις το ΙΚΑ υπάλληλοι του τέως Ταμείου Ασφαλίσεως Καπνεργατών. 2.Ο παρά τω Ταμείω Ασφαλίσεως Καπνεργατών διανυθείς μετά την 1.3.1935 χρόνος προϋπηρεσίας των εν παρ. 1 υπαλλήλων δύναται να αναγνωρίζηται ως χρόνος ασφαλίσεως παρά τω Ειδικώ Λογαριασμώ Προνοίας. Δια την τοιαύτην αναγνώρισιν ο ησφαλισμένος υπάλληλος του ΙΚΑ εκ του προσωπικού του ΤΑΚ, δέον όπως υποβάλη σχετικήν αίτησιν εντός ανατρεπτικής προθεσμίας ενός έτους από της δημοσιεύσεως του παρόντος. 3.Δια την εξαγοράν της από 1.3.1935 μέχρι 10.11.1944 προϋπηρεσίας ουδεμία καταβάλλεται εισφορά. Δια την εξαγοράν της προϋπηρεσίας από 11.11.1944 και μέχρι 30.9.1960 καταβάλλεται εις τον Ειδικόν Λογαριασμόν Προνοίας του Προσωπικού του ΙΚΑ εισφορά ίση προς 1% κατά μήνα επί του κατά τον χρόνον της αναγνωρίσεως καταβαλλομένου μισθού. 